Euroopa Liidu Teataja L 098 , 02/04/2004 Lk 0022 - 0024



Komisjoni määrus (EÜ) nr 621/2004, 1. aprill 2004, millega kehtestatakse eeskirjad nõukogu määruse (EÜ) nr 1164/94 rakendamiseks Ühtekuuluvusfondi tegevusega seotud teavitamis- ja avalikustamismeetmete suhtes EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 16. mai 1994. aasta määrust (EÜ) nr 1164/94 Ühtekuuluvusfondi asutamise kohta, [1] eriti selle artikli 14 lõiget 3, ning arvestades järgmist: (1) Komisjoni 25. juuni 1996. aasta otsuse 96/455/EÜ (liikmesriikide ja komisjoni järgitavaid teavitamis- ja avalikustamismeetmeid seoses Ühtekuuluvusfondi tegevusega vastavalt nõukogu määrusele (EÜ) nr 1164/94 [2]) rakendamine vajab lihtsustamist, sest teatud meetmed on osutunud rakendamiseks liiga keerukaks. (2) Teavitamis- ja avalikustamismeetmete rakendamist tuleb hõlbustada ja nende tõhusust parandada, et suurendada projektide nähtavust ja tõsta üldsuse teadlikkust rollist, mida Euroopa Liit ühtekuuluvuspoliitika kaudu täidab. (3) Ühtekuuluvusfondi teavitamismeetmed tuleb ühtlustada struktuurifondide meetmetega, nagu sätestab komisjoni 30. mai 2000. aasta määrus (EÜ) nr 1159/2000 liikmesriikide järgitavate teavitamis- ja avalikustamismeetmete kohta seoses struktuurifondide antava abiga [3]. (4) Levitatavad teated tuleb kindlaks määrata ning välja tuleb selgitada üldsuse teadlikkuse tõstmiseks sobivaimad vahendid, ON VASTU VÕTNUD KÄESOLEVA MÄÄRUSE: I PEATÜKK MEETMETE PÕHIMÕTTED JA SISU Artikkel 1 Ühtekuuluvusfondi tegevuse teavitamis- ja avalikustamismeetmete eesmärk on tõsta üldsuse teadlikkust fondi poolt osaliselt rahastatavate projektide osas ja näidata rolli, mida ühendus selle fondi kaudu täidab. Meetmed on suunatud abisaajate liikmesriikide avalikkusele ja nendega püütakse luua ühtlast pilti ühenduse rollist. Kui see on asjakohane, võivad need sisaldada tegevust programmide ja projektide osas, mida rahastatakse osaliselt struktuurifondidest määruse (EÜ) nr 1159/2000 alusel. Artikkel 2 Liikmesriigid tagavad, et Ühtekuuluvusfondi projektide rakendamise eest vastutavad asutused (edaspidi "vastutavad asutused") võtavad kõik haldusmeetmed nendest projektidest teavitamise ja avalikustamise tagamiseks vastavalt käesolevale määrusele. Nad koostavad selge meetmekogumi projektide kestuse ajaks pärast otsuse langetamist osalise rahastamise kohta Ühtekuuluvusfondist. Artikkel 3 Vastutavad asutused teavitavad komisjoni, sealhulgas selle esindust asjakohases liikmesriigis, artikli 2 teises lõigus märgitud meetmetest. Kui see on asjakohane, võivad nad paluda tehnilist abi meetmete teostamiseks. Artikkel 4 Lisaks projekti kirjeldusele sisaldavad nii meetmed kui teavitamis- ja avalikustamisvahendid järgmist: a) järgmises või sellega võrdväärses sõnastuses selgitust rolli kohta, mida Euroopa Liit Ühtekuuluvusfondi kaudu täidab: "Käesolev projekt aitab vähendada majanduslikku ja sotsiaalset ebavõrdsust Euroopa Liidu kodanike vahel"; b) Euroopa lipp, vastavalt lisas sätestatud graafilistele nõuetele, koos järgmise või sellega võrdväärse sõnastusega: "Käesolevat projekti rahastab osaliselt Euroopa Liit." Artikkel 5 Vastutavad asutused edastavad komisjonile kogu teabe, mida on vaja määruse (EÜ) nr 1164/94 artikli 14 lõikes 1 nimetatud aastaaruande koostamiseks. II PEATÜKK TEAVITAMIS- JA AVALIKUSTAMISMEETMED 1. JAGU Kohustuslikud meetmed Artikkel 6 Projektide rakendamisel võetakse artiklites 7 ja 8 sätestatud meetmed. Artikkel 7 1. Kui komisjon on otsustanud projekti osaliselt rahastada, teavitatakse meediat (ajakirjandust, raadiot, televisiooni) projekti käivitamisest, rakendamise põhijärkudest ja lõpetamisest kõige sobivamal viisil, peamiselt pressikonverentside kaudu, samuti pressiteadete ja muude vahendite abil. Kui projekti kogumaksumus jääb alla 50 miljoni euro, pole esimeses lõigus nimetatud pressikonverentside korraldamine kohustuslik. Vastutav asutus otsustab vastavalt vajadusele nimetatud konverentside korraldamise üle, sõltuvalt projekti tähtsusest ja mõjust. 2. Projekti dokumentatsioon edastatakse meediale ja kõikidele teistele huvitatud osapooltele. Artikkel 8 1. Tööde ajal püstitatakse projekti paikadesse stendid. Avalikkusele ligipääsetavatel rajatistel asendatakse stendid alaliste tänutahvlitega kuni kuue kuu jooksul pärast tööde lõpetamist. 2. Kui projekti rahastatakse Ühtekuuluvusfondist, püstitatakse stend või paigaldatakse tahvel, millel kirjeldatakse projekti ja antakse artiklis 4 kirjeldatud teavet. See teave peab hõlmama vähemalt 25 % stendi pinnast. 2. JAGU Muud meetmed Artikkel 9 Lisaks artiklites 7 ja 8 kirjeldatud meetmetele võivad vastutavad asutused ja projekti rakendajad võtta muid meetmeid, et saavutada artiklis 1 märgitud üldsuse teadlikkuse tõstmise eesmärki, eelkõige: a) paigaldada plakateid hästi nähtavatesse kohtadesse; b) avaldada trükiseid (brošüüre, teabelehti, tutvustustrükiseid jt) ning videomaterjale; c) koostada veebikülgi. III PEATÜKK JÄRELEVALVEKOMITEEDE ROLL Artikkel 10 Asjaomase järelevalvekomitee koosolekutel kannab juhatus ette avalikustamismeetmete käigust ja annab liikmetele valmistatud materjalide eksemplarid või tõendid võetud avalikustamismeetmete ja kasutatud vahendite kohta, näiteks stendide ja sündmuste fotod. Artikkel 11 Vastavalt artiklile 7 teavitab järelevalvekomitee juhatus, keda abistab komisjon, meediat komitee tööst ja tema vastutusala projektide käigust. IV PEATÜKK LÕPPSÄTTED Artikkel 12 Otsus 96/455/EÜ tunnistatakse kehtetuks. Viiteid kehtetuks tunnistatud otsusele käsitatakse viidetena käesolevale määrusele. Artikkel 13 Käesolev määrus jõustub kolmandal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 1. aprill 2004 Komisjoni nimel komisjoni liige Michel Barnier [1] EÜT L 130, 25.5.1994, lk 1. Määrust on viimati muudetud määrusega (EÜ) nr 1265/1999 (EÜT L 161, 26.6.1999, lk 62). [2] EÜT L 188, 27.7.1996, lk 47. [3] EÜT L 130, 31.5.2000, lk 30. -------------------------------------------------- LISA Üksikasjalikud graafilised nõuded Euroopa lipu kohta asuvad aadressil http://europa.eu.int/abc/symbols/emblem/index_en.htm Teavitamis- ja avalikustamisvahendite ning -meetmete põhielementide näide: +++++ TIFF +++++ --------------------------------------------------